**2 saylı İnzibati-İqtisadi Məhkəməsinə**

**İddiaçı:**

\_\_\_\_\_\_\_\_\_\_\_\_\_\_\_\_\_\_\_\_\_ oğlu

Qeydiyyat ünvanı: Bakı ş., Xətai ray., Cavanşir küç. Ev 14

Faktiki yaşadığı ünvan:

Telefon: (050) \_\_\_\_\_\_\_\_\_\_\_\_

**Nümayəndə:** \_\_\_\_\_\_\_\_\_\_\_\_\_\_\_\_\_\_\_\_\_ **qızı**

Ünvanı: Bakı ş., \_\_\_\_\_\_\_\_\_\_\_\_\_\_\_\_\_\_\_\_\_

Telefon: (055) \_\_\_\_\_\_\_\_\_\_\_\_

**Cavabdehlər:**

**1. Xətai Rayon İcra Hakimiyyəti**

Ünvan: Bakı ş., Xocalı prospekti 41

**2. Maliyyə Nazirliyi**

Ünvan: Bakı ş., S.Vurğun küçəsi 83

**Mülkiyyət hüququnun tanınması və kompensasiyanın ödənilməsinə dair**

**İDDİA ƏRİZƏSİ**

Mən, \_\_\_\_\_\_\_\_\_\_\_\_\_\_\_\_\_\_\_\_\_ oğlu 1967-ci ildə Ermənistan SSR-in Krasnoselo rayonunun Ağbulaq kəndində, Göyçə mahalında anadan olmuşam. Məlum münaqişədən sonra ailəmlə birgə Bakıya köçməli olmuşam. 1987-1992-ci illərdə Bakı Avtomobil Zavodunda kran sürücüsü vəzifəsində çalışmışam və ev növbəsində olduğumdan 1989-cu ildə “Bakı-Avtomobil Sənaye” ASC tərəfindən mənə gənc mütəxəssis olaraq Bakı şəhəri, Xətai rayonu, Cavanşir küçəsi 14 ünvanında olan yataqxananın 64№-li otağı verilib.

Bir müddət orada yaşasam da, 1992-ci ildə iş yoldaşım, Zəngilan rayonundan olan məcburi köçkün \_\_\_\_\_\_\_\_\_\_\_\_\_\_\_\_\_\_\_\_\_ oğlunun ağır ailə vəziyyətini nəzərə alaraq (oğlu evlənmək məqsədilə qız qaçırmış və iki ailə bir otaqda yaşayırdılar) həmin otaqda müvəqqəti məskunlaşmasına razılıq verdim. Özüm isə atamın ailəsinin yanına köçdüm. Daha sonra dəfələrlə \_\_\_\_\_\_\_\_\_\_\_\_\_\_\_\_\_\_\_\_\_ oğlundan mənim və ailəmin istifadəsinə verilən otaqdan çıxmasını xahiş etsəm də, heç bir nəticə əldə edə bilmədim. Həmin ailə qanuni istifadəmdə olan otağı boşaltmaqdan israrla imtina etdi.

20 avqust 2003-cü ildə “Bakı Avtomobil Sənaye” ASC tərəfindən yataqxanadakı müvafiq otağa 59 nömrəli order verildi və ailəmlə (3 uşağım və 2 nəvəm də daxil olmaqla) birgə həmin otağa qeydiyyata düşdüm və bu günədək qeydiyyatdayam. Otağı özəlləşdirməklə bağlı müvafiq cəhdlər etsəm də, \_\_\_\_\_\_\_\_\_\_\_\_\_\_\_\_\_\_\_\_\_ ailəsi həmin otaqda məskunlaşdığından dövlət orqanları əmlakın özəlləşdirilməsi üçün qanunsuz olaraq \_\_\_\_\_\_\_\_\_\_\_\_\_\_\_\_\_\_\_\_\_ ailəsinin razılığını almağımı tələb etdilər və bu səbəbdən əmlakı bu günədək özəlləşdirə bilmədim.

2016-cı ilin mart ayında yataqxanada 3-cü və 4-cü mərtəbələr arasındakı arakəsmənin uçması ilə əlaqədar Nazirlər Kabinetinin 14 aprel 2016-cı il tarixli, 217 saylı sərəncamı ilə yataqxananın sökülməsi və həmin binada yaşayan ailələrə 45 (qırx beş) min AZN kompensasiya verilməsi qərara alındı və bu iş Xətai rayon İcra Hakimiyyətinə həvalə edildi. Mənim əlimdə qanuni orderin olmasına baxmayaraq, Xətai rayon İcra Hakimiyyəti yataqxananın sökülməsi nəticəsində məhrum olduğum otağa görə mənə kompensasiya verməkdən imtina etdi və əvəzində həmin evə hər hansı hüququ olmayan və hətta həmin evdə qeydiyyatda belə olmayan \_\_\_\_\_\_\_\_\_\_\_\_\_\_\_\_\_\_\_\_\_ ailəsi 45 min AZN məbləğində kompensasiya aldı. Qeyd edilən Sərəncama uyğun olaraq, mənə də müvafiq kompensasiyanın verilməsinə dair rəsmi müraciətlərimə Xətai Rayon İcra Hakimiyyətindən hər hansı rəsmi cavab verilmədi.

Qeyd edilən yataqxanadakı otaq üzərində mənim mülkiyyət hüququm mövcud olduğundan, mülkiyyətimdən məhrum edilmə nəticəsində mənə Nazirlər Kabinetinin 14 aprel 2016-cı il tarixli, 217 saylı Sərəncamı ilə yataqxananın sökülməsi ilə əlaqədar nəzərdə tutulan 45 (qırx beş) min AZN kompensasiya verilməlidir.

**1. Mülkiyyət hüququmun tanınması üçün əsaslar:**

Xətai rayonu, Cavanşir küçəsi 14 ünvanında olan yataqxananın 64№-li otağı üzərində mənim mülkiyyət hüququm mövcud olub. Belə ki, yuxarıda qeyd etdiyim kimi, həmin otaq mənə 1989-cu ildə verilib və mən 1992-ci ilin sonlarına kimi faktiki olaraq həmin otaqda yaşamışam.

Azərbaycan Respublikasında mənzil münasibətlərini tənzimləyən 01.10.2009-cu il tarixədək qüvvədə olmuş **Mənzil Məcəlləsinin (1983-cü il tarixli) 48-ci maddəsində** nəzərdə tutulurdu ki, yataqxanada mənzil sahəsi fəhlələrə, qulluqçulara, tələbələrə, məktəblilərə və başqa vətəndaşlara iş və ya təhsil dövründə, yataqxanalar üçün müəyyən olunmuş normaya əməl edilməklə müəssisə, idarə, təşkilat müdiriyyətinin, həmkarlar ittifaqı komitəsinin və komsomol komitəsinin birgə qərarı ilə verilir. Mənzil sahəsi verilməsi haqqında qərar əsasında yataqxanada mənzil sahəsini tutmaq üçün müdiriyyət tərəfindən order verilir.

2003-cü ildə “Bakı Avtomobil Sənaye” ASC tərəfindən yataqxanadakı 64№-li otaqla bağlı mənə 59 nömrəli order verildi və ailəmlə (3 uşağım və 2 nəvəm də daxil olmaqla) birgə həmin otağa qeydiyyata düşdüm və bu günədək qeydiyyatdayam. Lakin qeyd edilən order əsasında mən yataqxananın 64 nömrəli otağına faktiki sahib olmaq və ondan istifadə etmək hüququmu reallaşdıra bilmədim. Çünki müvafiq dövlət orqanları mənə verilmiş otaqda məskunlaşmış məcburi köçkün ailəsinin oradan çıxarılması ilə bağlı heç bir tədbir görmədilər.

Mənim həmin otağa dair hüquqa uyğun gözləntim olub. Dövlət orqanları mənə verilmiş otaqdan məcburi köçkün ailəsinin çıxarılmasını təmin etmiş olsaydılar, həmin otaqda yaşamaq və otaq üzərində mülkiyyət hüququmu müvafiq qaydada dövlət qeydiyyatına aldırmaq imkanım olmuş olacaqdı. Belə ki, 26 yanvar 1993-cü il tarixli **Mənzil fondunun özəlləşdirilməsi haqqında Qanunun 1-ci maddəsinə** əsasən, dövlət və ya ictimai mənzil fondunun mülkiyyətçisi ilə mənzil kirayə müqaviləsi bağlamış şəxslərin yaşadıqları mənzilləri öz şəxsi mülkiyyətinə keçirmək hüququ vardır və **Qanunun 2-ci maddəsinə** əsasən belə özəlləşdirmə könüllü və pulsuzdur. **Qanunun 6-cı maddəsinə** əsasən, dövlət mülkiyyətində olan yataqxanalar (təhsil müəssisələrinin yataqxanaları istisna olmaqla) müvafiq icra hakimiyyəti orqanının qərarı əsasında müvafiq icra hakimiyyəti orqanlarının balansına verildikdən sonra həmin yataqxanalardakı yaşayış sahələri yalnız orada faktiki yaşayan və mənzil fondunun mülkiyyətçisi ilə mənzil kirayə müqaviləsi olan sakinlər tərəfindən özəlləşdirilə bilər. Mən də Qanunun bu maddəsinə uyğun olaraq, mənə verilmiş mənzili əvəzsiz şəkildə özəlləşdirərək mülkiyyətimə keçirmək hüququna malik olmuşam.

Hazırda qüvvədə olan **Mənzil Məcəlləsinin 146.1-ci maddəsinə** əsasən, bu Məcəllə qanuni qüvvəyə minən günədək “Azərbaycan Respublikasında mənzil fondunun özəlləşdirilməsi haqqında” Azərbaycan Respublikasının 26 yanvar 1993-cü il tarixli Qanununa əsasən dövlət mənzil fondunun mənzillərini özəlləşdirmək hüququ olan şəxslər öz hüquqlarını saxlayır. Mənzil Məcəlləsinin bu müddəasına uyğun olaraq, Nazirlər Kabinetinin yataqxananın sökülməsi ilə bağlı qərarı qəbul ediləndə və icra ediləndə mənə verilmiş yataqxana otağını özəlləşdirmək hüququm mövcud olub.

Mənə verilmiş order bu günədək öz hüquqi qüvvəsini saxlayır. Orderin etibarsız sayılması üçün əsaslar **1983-cü il tarixli** **Mənzil Məcəlləsinin 49-cu maddəsində** nəzərdə tutulurdu. Həmin maddəyə əsasən, mənzil şəraitini yaxşılaşdırmağa ehtiyacları haqqında vətəndaşların həqiqi vəziyyətə uyğun gəlməyən məlumat təqdim etdikləri, orderdə göstərilmiş yaşayış sahəsi üçün başqa vətəndaşların və ya təşkilatların hüquqlarının pozulduğu, yaşayış sahəsi verilməsi məsələsinin həllində vəzifəli şəxslərin hüquqa uyğun olmayan hərəkətlər etdikləri hallarda, habelə yaşayış sahəsi verilməsi qaydasının və şərtlərinin pozulduğu başqa hallarda yaşayış sahəsi orderi məhkəmə qaydasında etibarsız hesab oluna bilərdi və orderin etibarsız hesab edilməsi haqqında tələb orderin verildiyi gündən üç ərzində irəli sürülə bilərdi.

Mənim orderimin etibarsızlığına dair hər hansı əsas olmadığından bu günədək orderin etibarsız hesab edilməsinə dair heç tələb irəli sürülməyib və artıq orderin etibarsız hesab edilməsinə dair tələb irəli sürmək müddətindən 10 il keçdiyi üçün bu gün belə bir tələbin irəli sürülməsindən söhbət gedə bilməz.

Hətta order etibarsız hesab edildiyi halda, 1983-cü il tarixli **Mənzil Məcəlləsinin 99-cu maddəsində** yaşayış sahəsi orderi almış şəxslərin hüquqa uyğun olmayan hərəkətləri nəticəsində orderin etibarsız hesab edilməsi halından başqa, orderi etibarsız hesab edilmiş şəxslərə başqa yaşayış sahəsinin verilməsi tələb olunurdu. Odur ki, bu gün mənim orderim etibarlı olduğu halda, yataqxananın yararsız hala düşməsi nəticəsində mənimlə eyni hüquqi qüvvəyə malik olmuş şəxslərə dövlət tərəfindən kompensasiyanın verildiyi halda, məni bu kompensasiyadan məhrum etməyin heç bir hüquqi əsası yoxdur.

Mənə verilmiş yataqxana otağını özəlləşdirmək hüququm da bu günədək saxlanılır. **Hazırda qüvvədə olan Mənzil Məcəlləsinin 146.1-ci maddəsinə** əsasən, bu Məcəllə qanuni qüvvəyə minən günədək “Azərbaycan Respublikasında mənzil fondunun özəlləşdirilməsi haqqında” Azərbaycan Respublikasının 26 yanvar 1993-cü il tarixli Qanununa əsasən dövlət mənzil fondunun mənzillərini özəlləşdirmək hüququ olan şəxslər öz hüquqlarını saxlayır.

Göründüyü kimi, adıma order verilmiş yataqxana otağını özəlləşdirərək mülkiyyətimə keçirmək üçün bütün qanuni əsaslarım olub. Belə bir gözləntini Avropa Məhkəməsi Akimova Azərbaycana qarşı işdə mülkiyyət hesab edib. Mənim mülkiyyət hesab edilən hüquqa uyğun bu gözləntim Nazirlər Kabinetinin yataqxananın sökülməsi və orada yaşayanlara kompensasiyanın verilməsi ilə bağlı qərarı icra edilən zaman da mövcud olub. Belə olan halda, yəni orderimin bu günədək hüququ qüvvəsinin olması mənim mülkiyyət hüququmun qorunmasını tələb etmək hüququmu yaratmış olur. Lakin buna baxmayaraq, mənə kompensasiyanın verilməməsi mülkiyyət hüququma müdaxilə təşkil edib və belə bir müdaxilə üçün heç bir qanuni əsas mövcud olmayıb.

**2. Mülkiyyətdən məhrum edilməyim üçün heç bir qanuni əsas mövcud olmayıb:**

**Məcburi köçkünlərin və onlara bərabər tutulan şəxslərin sosial müdafiəsi haqqında 21 may 1999-cu il tarixli Qanunun 2-ci maddəsinə** əsasən, xarici hərbi təcavüz, müəyyən ərazilərin işğalı və ya mütəmadi atəş altında saxlanması nəticəsində Azərbaycan Respublikası ərazisində daimi yaşayış yerlərini tərk etməyə məcbur olub ölkə hüdudlarında başqa yerə köçmüş şəxslər məcburi köçkün hesab olunurlar. Məcburi köçkünlərin sosial müdafiəsi ilə bağlı olan qanunvericilik onlara bir çox hüquq verir. Müvafiq qanun həmçinin, onlara digər şəxslərin hüquqlarını və maraqlarını pozmamaq kimi məhdudiyyətlər də müəyyən edib.

**Nazirlər Kabinetinin 24 dekabr 1999-cu il tarixli 200 saylı Qərarı ilə təsdiq edilmiş Məcburi köçkünlərin başqa yaşayış sahəsinə köçürülməsi Qaydasının 4-cü bəndində** göstərilir ki, müvəqqəti məskunlaşmış məcburi köçkünlər digər şəxslərin mənzil hüququnu pozduqda, onlar həmin yaşayış məntəqəsi ərazisində zəruri tələblərə cavab verən başqa yaşayış sahəsi ilə təmin olunurlar.

**Məcburi köçkünlərin və onlara bərabər tutulan şəxslərin sosial müdafiəsi haqqında Qanunun 5-ci maddəsinə** əsasən,məcburi köçkünlərin məskunlaşdırılması ilə bağlı tədbirlərin görülməsi dövlət orqanlarının – Azərbaycan Respublikasının Nazirlər Kabineti, Qaçqınların və Məcburi Köçkünlərin Işləri üzrə Dövlət Komitəsi, yerli icra hakimiyyətlərinin vəzifəsidir. Həmin maddəyə əsasən, məcburi köçkünlərin müstəqil olaraq müvəqqəti məskunlaşmasına o halda yol verilə bilər ki, bu digər şəxslərin hüquqlarını və qanuni maraqlarını pozmasın. Belə pozuntu halları baş verdikdə, adları çəkilən dövlət orqanları məcburi köçkünlərin həmin yaşayış məntəqəsi daxilində başqa yaşayış sahəsinə köçürülməsini təmin etməlidir.

Göründüyü kimi, məcburi köçkünlərin məskunlaşdırılması vəzifəsi dövlət orqanlarının üzərinə düşür. Dövlət orqanları bu vəzifəsini digər vətəndaşların üzərinə yükləməklə, yəni onları mülkiyyətlərindən məhrum etməklə həyata keçirə bilməzdi. Belə ki, **Məcburi köçkünlərin və onlara bərabər tutulan şəxslərin sosial müdafiəsi haqqında Qanunun 5-ci maddəsinə** əsasən, məskunlaşdırma məqsədilə yaşayış üçün yararlı olan və ya yararlı hala salınması mümkün olan yaşayış, inzibati və yardımçı binalardan, habelə digər binalardan istifadə edilir. Məcburi köçkünləri belə binalarda məskunlaşdırmaq mümkün olmadıqda və ya müəyyən yaşayış məntəqələrində əhali sıxlığı buna imkan vermədikdə, onlar məcburi köçkünlər üçün xüsusi olaraq təşkil edilmiş düşərgələrdə məskunlaşdırılırlar. Lakin təəssüf ki,

adları çəkilən orqanların öz vəzifələrini yerinə yetirməməsi səbəbindən mənə verilmiş otaqda məskunlaşmış məcburi köçkün ailəsini həmin otaqdan çıxarda bilmədim və dövlət orqanlarının hərəkətsizliyi mənim mülkiyyət hüququmun pozulması ilə nəticələndi.

Azərbaycan Respublikasında mənzil münasibətlərini tənzimləyən **01.10.2009-cu il tarixədək qüvvədə olmuş Mənzil Məcəlləsinin 28-ci maddəsində** göstərilirdi ki, mənzil şəraitini yaxşılaşdırmağa ehtiyacı olan vətəndaşlar qanunvericilikdə nəzərdə tutulmuş qaydada dövlət və ya ictimai mənzil fondu evlərində istifadə üçün yaşayış sahəsi almaq hüququna malikdirlər. Mən də mənzil şəraitini yaxşılaşdırma ehtiyacı olanların siyahısında olduğumdan 1989-cu ildə mənə yataqxanada qeyd edilən otaq verildi. **Mənzil Məcəllənin 29-cu maddəsinə** əsasən, yataqxanada yaşayan vətəndaşlar da mənzil şəraitini yaxşılaşdırmağa ehtiyacı olan hesab edilirdilər və **həmin Məcəllənin 34-cü maddəsinə** əsasən, onların mənzil şəraitini yaxşılaşdırmağa ehtiyacı olanların uçotunda qalmaq hüququ saxlanırdı.

Göründüyü kimi, 2009-cu ilin oktyabr ayınadək qüvvədə olmuş Mənzil Məcəlləsinə əsasən, hətta mənə qeyd edilən yataqxanada otağın verilməsinə baxmayaraq, mən mənzil şəraitini yaxşılaşdırmağa ehtiyacı olan vətəndaş olaraq qalmışam. Mənim özümün mənzil şəraitini yaxşılaşdırmağa ehtiyacı olan vətəndaş olduğum halda, dövlət orqanları məcburi köçkün ailəsinin məskunlaşdırılmasını heç bir qanuni əsas olmadan mənə qanunauyğun şəkildə verilmiş otaq hesabına həyata keçiriblər və məni 24 (iyirmi dörd) il müddətində hüquqa sahib olmağıma baxmayaraq, faktiki olaraq mülkiyyətdən maneəsiz istifadə hüququmdan məhrum ediblər.

Üstəlik, yataqxananın yararsız hala düşməsi səbəbindən, yataqxananın sökülməsi və bunun əvəzində mülkiyyətçilərə kompensasiya ödənilməsini təmin edən Nazirlər Kabinetinin qərarının icrası zamanı, heç bir əsas olmadan mənə kompensasiyanın verilməsindən imtina etməklə məni qanuni əsas olmadan mülkiyyətimdən məhrum ediblər.

**3. Kompensasiyanın ödənilməsi üçün əsaslar:**

**Azərbaycan Respublikası Konstitusiyasının 13 maddəsinin 1-ci hissəsinə** əsasən***,*** Azərbaycan Respublikasında mülkiyyət toxunulmazdır və dövlət tərəfindən müdafiə olunur və **Konstitusiyasının 29-cu maddəsinin 4-cü hissəsinə** əsasən, heç kəs məhkəmənin qərarı olmadan mülkiyyətindən məhrum edilə bilməz. Əmlakın tam müsadirəsinə yol verilmir. Dövlət ehtiyacları üçün mülkiyyətin özgəninkiləşdirilməsinə yalnız qabaqcadan onun dəyərini ədalətli ödəmək şərti ilə yol verilə bilər.

Göründüyü kimi, ali hüquqi qüvvəyə malik olan Konstitusiya əmlakın tam müsadirəsini qadağan edir və dövlət ehtiyacları üçün alındıqda mülkiyyətin dəyərinin əvvəlcədən ədalətli ödənilməsini tələb edir. Lakin Konstitusiyanın bu maddəsinin tələbinə zidd olaraq, mülkiyyətimdən məhrum edilməyimlə bağlı mənə kompensasiyanın verilməsindən imtina edilməsi faktiki olaraq, əmlakımın tam müsadirə edilməsinə bərabər olub. Əmlakın müsadirəsini **Azərbaycan Respublikası Cinayət Məcəlləsinin 15-ci fəsli** xüsusi müsadirə anlayışı adı altında cinayət hüquqi xarakterli tədbir kimi nəzərdə tutub və burada xüsusi müsadirənin obyekti olan dörd növ əmlak göstərilib ki, bu əmlaklara da cinayət yolu ilə əldə olunmuş əmlak, həm də həmin əmlakın hesabına əldə olunan digər gəlirlər daxildir. Mənə məxsus mülkiyyət isə cinayət yolu ilə əldə olunmadığından, qanunvericiliyin müəyyən etdiyi hüquqlar əsasında əldə olunduğundan və bu hüquqlar Azərbaycan qanunvericiliyinə əsasən qorunmalı olduğundan əmlakımın müsadirə olunması qanunsuzdur və əmlakdan məhrum edilməyim nəticəsində mənə də Nazirlər Kabinetinin 14 aprel 2016-cı il tarixli, 217 saylı Sərəncamına uyğun olaraq kompensasiya verilməlidir.

Yuxarıda qeyd edilənləri nəzərə alaraq və odur ki, yuxarıda qeyd edilənləri Azərbaycan Respublikasının İnzibati Prosessual Məcəlləsinin 45 və 46-cı maddələrini rəhbər tutaraq, Məhkəmədən

**xahiş edirəm:**

1. 20 avqust 2003-cü tarixli order əsasında sahibliyimdə olan və ailə üzvlərimlə birgə qeydiyyatda olduğum Bakı şəhəri, Xətai rayonu, Cavanşir küçəsi 14 ünvanında olan yataqxananın 64 №li otağı üzərində mülkiyyət hüququm tanınsın.

2. Bakı şəhəri, Xətai rayonu, Cavanşir küçəsi 14 ünvanında olan yataqxananın sökülməsi və həmin binada yaşayan ailələrə 45 (qırx beş) min AZN kompensasiya verilməsini nəzərdə tutan Nazirlər Kabinetinin 14 aprel 2016-cı il tarixli, 217 saylı Sərəncamına uyğun olaraq, mənə də 45 (qırx beş) min AZN kompensasiyanın verilməsini təmin edən qərar çıxarılsın.

**Əlavə edilir:**

1. “Bakı Avtomobil Sənaye” ASC tərəfindən verilmiş 20 avqust 2003-cü il tarixli orderin notariat qaydasında təsdiq edilmiş surəti – 1 nüsxə;

2. Xətai Rayon İcra Hakimiyyətinə ünvanladığım məktubların həmin məktubların Xətai Rayon İcra Hakimiyyəti tərəfindən alınmasını təsdiq edən poçt qəbzlərinin surətləri – 2 nüsxə;

3. Azərbaycan Respublikasının Prezidenti cənab İlham Əliyevə və Azərbaycan Respublikasının Qaçqınların və Məcburi Köçkünlərin İşləri üzrə Dövlət Komitəsinə ünvanladığım məktubun surəti – 2 nüsxə;

4. Dövlət rüsumunun ödənilməsini təsdiq edən qəbz.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_

28 iyul 2016-cı il