**Yasamal rayon məhkəməsinə**

**İddiaçı: \_\_\_\_\_\_\_\_\_\_\_\_\_\_\_\_\_ oğlu**

**Ünvan: Bakı şəhəri, \_\_\_\_\_\_\_\_\_\_\_\_\_\_\_\_\_**

**Nümayəndə: \_\_\_\_\_\_\_\_\_\_\_\_\_\_\_\_ oğlu (tel. \_\_\_\_\_\_\_\_\_\_\_\_)**

**Ünvan: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Cavabdeh: “AAAAAAA” MMC**

**Ünvan: Bakı şəhəri, \_\_\_\_\_\_\_\_\_\_\_\_\_\_\_**

**(tel. (012) \_\_\_\_\_\_\_; (012) \_\_\_\_\_\_;)**

**İDDİA ƏRİZƏSİ**

(Alğı-satqı müqaviləsinin ləğv edilməsi və alıcı tərəfindən ödənilmiş pul məbləğinin və vurulmuş ziyanın ödənilməsi tələbi barədə)

Bakı şəhəri **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**ünvanında yaşayan, iddiaçı **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** oğlu və “AAAAAAA” MMC arasında 6/11 saylı, 08 iyun 2012-ci il tarixli alğı-satqı müqaviləsi imzalanmışdır. Qeyd edilən müqavilənin predmetinə əsasən “AAAAAAA” MMC Bakı şəhəri **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** inşa edilən 14 mərtəbəli yaşayış binasının 1-ci blok, 11-ci mərtəbə, 41 saylı, 3 otaqlı, ümumi sahəsi 160 m2 olan mənzili iddiaçı **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** oğluna satmışdır.

Müqavilənin 2.2.1-ci maddəsində nəzərdə tutulan 240 000 (iki yüz qırx min) manat müqavilə məbləği iddiaçı tərəfindən tam şəkildə ödənilmişdir (“AAAAAAA” MMC tərəfindən təsdiq edilmiş maliyyə arayışının surəti təqdim edilir). Lakin, cavabdeh tərəfindən alğı-satqı müqaviləsi üzrə öhdəliyin icrasından imtina edilir və buna səbəb kimi müqaviləni imzalamış **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** oğlunun müqavilənin imzalanma tarixində artıq həmin işdə işləmədiyini və müqavilə imzalamaq səlahiyyətinin olmadığını əsas gətirirlər.

Alğı-satqı müqaviləsinin iddia predmetini təşkil edən mənzilin yerləşdiyi binada bağlanması və hazır müqavilə blankını həmin binada yerləşən seyfdən çıxararaq iddiaçının gözü qabağında rəsmiləşdirilməsi onun vicdanlı əldə edən faktını təsdiqləyir. **Azərbaycan Respublikasının Mülki Məcəlləsinin 182-ci maddəsinə** əsasən “Əşyanı özgəninkiləşdirənin onun mülkiyyətçisi olmadığı, lakin bu fakt barədə vicdanlı əldə edən olduğu hallarda da əldə edən əşyanın mülkiyyətçisi olur”.

Cavabdeh “AAAAAAA” MMC-nin direktoru tərəfindən imzalanmış müqavilə “AAAAAAA” MMC üçün hüquq və vəzifələr yaradır. Cavabdehin təşkilatın öz işçisinin hərəkətlərindən narazı olması və ya onun hərəkətlərini tanımaması cavabdehi müqavilə üzrə üzərinə götürdüyü vəzifələrin icrasından azad etmir. Belə ki, **Azərbaycan Respublikası Mülki Məcəlləsinin 49-cu maddəsinə** əsasən “**Hüquqi şəxs adından çıxış edən şəxs**, o cümlədən hüquqi şəxsin idarəetmə orqanlarında (müşahidə (direktorlar) şurası, icra orqanı) təmsil olunan hər hansı şəxs təmsil etdiyi hüquqi şəxsin mənafeləri üçün vəzifələrini yerinə yetirərkən **vicdanla, peşəkar qaydada və məntiqlə hərəkət etmək, hüquqi şəxsin və onun bütün iştirakçılarının maraqlarına sadiq olmaq və hüquqi şəxsin maraqlarını öz maraqlarından üstün tutmaq və ehtiyatlı olmağa borcludur**. Həmin şəxs, bu vəzifələrin hüquqi şəxsin maraqlarına uyğun olaraq yerinə yetirilməsi üçün məsuliyyət daşıyır. Hüquqi şəxsin iştirakçılarının tələbi ilə o, vəzifələrini pozduğu halda, pozuntu nəticəsində hüquqi şəxsə dəymiş zərərin əvəzini ödəməlidir. Göründüyü kimi qanunvericiliyin tələblərinə əsasən hüquqi şəxsin üçüncü şəxslər qarşısında hüquq və vəzifələrinin yaranması onu təmsil edən şəxslər və iştirakçılarının hərəkət və ya hərəkətsizliyi nəticəsində yaranır. Bu hüquq və vəzifələrin yaranmasının nəticəsində hüquqi şəxsə hər hansı zərər dəydiyi halda hüquqi şəxs öz iştirakçısından dəymiş zərərin əvəzinin ödənilməsini tələb etmək hüququna malikdir.

**Azərbaycan Respublikasının Mülki Məcəlləsinin 425-ci maddəsinin** tələblərinə əsasən “Öz hüquqlarını həyata keçirərkən və vəzifələrini icra edərkən tərəflərdən hər biri vicdanlılığın tələb etdiyi tərzdə, yəni şərtləşdirilmiş vaxtda və yerdə lazımi şəkildə, öhdəliyin şərtlərinə və bu Məcəllənin tələblərinə müvafiq surətdə, belə şərtlər və tələblər olmadıqda isə işgüzar adətlərə və ya adətən irəli sürülən digər tələblərə müvafiq surətdə hərəkət etməlidir”. Həmin maddənin 2-ci bəndinə əsasən “Öhdəlikləri icra edərkən tərəflər müqavilənin yerinə yetirilməsinə zəmin yaratmaq üçün birgə hərəkət etməli və müqavilənin məqsədinə çatmağa maneçilik törədə biləcək və ya öhdəliklərin icrasını təhlükəyə məruz qoya biləcək hər cür hərəkətlərdən çəkinməlidirlər”.

**Azərbaycan Respublikası Mülki Məcəlləsinin 567-ci maddəsinin** tələblərinə əsasən “Alğı-satqı müqaviləsinə görə satıcı əşyanı alıcının mülkiyyətinə verməyi, alıcı isə əşyanı qəbul edib əvəzində müəyyənləşdirilmiş pul məbləğini (qiyməti) ödəməyi öhdəsinə götürür”.

**Azərbaycan Respublikası Mülki Məcəlləsinin 646-cı maddəsinin** tələblərinə əsasən “Daşınmaz əşyaların alğı-satqısı müqaviləsinə görə satıcı torpaq sahəsini, evi, binanı, qurğunu, mənzili və ya digər daşınmaz əşyanı alıcının mülkiyyətinə verməyi öhdəsinə götürür”. İddiaçı tərəfindən alğı-satqı müqaviləsində nəzərdə tutulmuş öhdəliyin yerinə yetirilməsinə baxmayaraq cavabdeh tərəfindən satıcının öhdəliyi yerinə yetirilmir. Bununla da iddiaçının mülkiyyət hüquqları pozulur.

**Azərbaycan Respublikasının Konstitusiyasının 29-cu maddəsinə** əsasən “Mülkiyyət hüququ, o cümlədən xüsusi mülkiyyət hüququ qanunla qorunur”.

Bundan əlavə Azərbaycan Respublikasının üzv olduğu və qəbul edərək qanunvericilik sisteminə daxil edilmiş **İnsan hüquqları və əsas azadlıqlarının müdafiəsi haqqında Avropa Konvensiyasının 1 saylı protokolunun 1-ci maddəsi** mülkiyyət hüququnun müdafiəsinə həsr edilmişdir. 1 saylı Protokolun 1-ci maddəsində deyilir: “Hər bir fiziki və hüquqi şəxs öz mülkiyyətindən dinc istifadə hüququna malikdir. Heç kəs, cəmiyyətin maraqları naminə, qanunla və beynəlxalq hüququn ümumi prinsipləri ilə nəzərdə tutulmuş şərtlər istisna olmaqla, öz mülkiyyətindən məhrum edilə bilməz”. Cavabdehin müqavilə üzrə öhdəliyini yerinə yetirməməsi nəticəsində İddiaçı mülkiyyətindən dinc istifadə etmək hüququndan məhrum olmuşdur.

Cavabdeh müqavilə üzrə əsas öhdəliyi olan mənzili iddiaçının istifadəsinə təqdim etməməklə müqaviləni əhəmiyyətli dərəcədə pozmuşdur. Bununla bağlı iddiaçı tərəfindən Azərbaycan Respublikasının Mülki Məcəlləsinin 421 və 423-cü maddələrinin tələblərinə riayət edərək müqavilə üzrə iddiaçı tərəfindən ödənilmiş pul məbləği geri tələb edilmiş və müqaviləyə xitam vermək üçün müraciət edilmişdir. Lakin cavabdeh iddiaçının məktubunda nəzərdə tutulmuş müddət ərzində məktuba cavab verməmişdir. **Azərbaycan Respublikasının Mülki Məcəlləsinin 423-cü maddəsinə** əsasən “Müqavilənin dəyişdirilməsi və ya ləğv edilməsi tələbini tərəf məhkəməyə yalnız müqaviləni dəyişdirmək və ya ləğv etmək təklifindən digər tərəfin imtinasını aldıqda və ya təklifdə göstərilmiş müddətdə, müddət göstərilmədikdə isə otuz gün müddətində ondan cavab almadıqda irəli sürə bilər”.

Cavabdehin qeyri-qanuni hərəkətlərindən iddiaçının hüquqlarının müdafiəsi məqsədilə **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** MMC şirkətilə müqavilə imzalanmışdır. Həmin müqaviləyə əsasən 24 000 manat müdafiəçinin xidmət haqqı təşkil edir. **Azərbaycan Respublikasının Mülki Prosesual Məcəlləsinin 121-ci maddəsinə** əsasən “Məhkəmə nümayəndənin və ya vəkilin göstərdiyi yardıma görə xərclərin, konkret hallar və çıxış üçün təqdim olunmuş hesab nəzərə alınmaqla, digər tərəfdən ağlabatan məbləğdə alınıb xeyrinə qətnamə çıxarılan tərəfə verilməsini qərara alır”.

Yuxarıda qeyd edilənləri nəzərə alaraq, Azərbaycan Respublikası Mülki Prosesual Məcəlləsinin 4-cü və 216-cı maddəsini rəhbər tutaraq

XAHİŞ EDİRƏM

1. “AAAAAAA” MMC və **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**oğlu arasında 08 iyun 2012-ci il tarixli, 6/11 saylı müqavilənin ləğv edilməsi;
2. “AAAAAAA” MMC və **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**arasında 08 iyun 2012-ci il tarixli, 6/11 saylı müqavilə üzrə alıcı tərəfindən ödənilmiş **240 000** (iki yüz qırx min) manat məbləğin və
3. İddiaçının nümayəndəsinin göstərdiyi hüquqi yardıma görə ödədiyi **24 000** (iyirmi dörd min) manat, cəmi **264 000** (iki yüz altmış dörd min) manat məbləğin cavabdehdən tutularaq iddiaçıya ödənilməsi barədə qətnamə qəbul edəsiniz.

**Qoşma:**

* 6/11 nömrəli, 08 iyun 2012-ci il tarixli müqavilənin surəti – 3 vərəqə;
* “AAAAAAA” MMC tərəfindən təqdim edilmiş maliyyə arayışının surəti – 1 vərəqə;
* Nümayəndənin səlahiyyətlərini təsdiq edən etibarnamənin surəti – 1 vərəqə;
* Dövlət rüsumunun ödənilməsi barədə qəbz – 1 vərəqə;
* **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** MMC ilə müqavilədən çıxarış – 1 vərəqə.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Etibarnamə üzrə səlahiyyətli nümayəndə**

**13.05.2016**